Glad

Slektens annen generasjon

Christopher Erikssønn Glads og Aaste Torstensdatter Morsings ni barn var
1. Hr. Erik Glad som var oppkalt etter sin farfar, fikk kommunitetet i København 1604, student i 1603 og dermed født omkring 1583. Han ble kapellan hos sin far i Vågå og etterfulgte ham i Vågå fra 1619 fram til sin død i 1627. Ugift.
2. Søren Glad, oppkalt etter en som student avdød morbror, Søfren Torstensen, tok borgerskap i Bergen i 1620 og må følgelig være født før 1595.  Gift med Karen Mogens Skanke, datter av Jon Mogenssøn Skanke og Magdalena Andersdatter Foss. 3 sønner og en datter.
3. Hr. Knut Glad, f. 1595. Sogneprest i Vik i Sogn 1622 fram til sin død i 1657. Gift to ganger.  Med Maria Bertelsdatter Mule,  datter av Bertel Christenssøn Mule og Sissel Olufsdatter Glad. Sissel Olufsdatter Glad var for øvrig datter av borgermester i Oslo, Oluf Glad. Knut var også gift med Karen Nilsdatter Kolding.  Knut hadde til sammen 9 barn,  4 sønner og 5 døtre.
4. Anna Glad, døde i 1631 i ekteskap fra ca. 1624 med hr. Christen Mule, sogneprest i Vågå. Hr. Christen Mule var bror til forannevnte Maria Bertelsdatter Mule.
5. Karen Glad, levde i 1676 i Solvorn i Sogn som enke etter Simon Nielsen. Simon Nielsen var fogd i Sogn og senere borger i Bergen. 
6. Kirsten Glad, gift med Mogens Skanke, kapellan ved Korskirken i Bergen og deretter sogneprest til Luster fra 1645 fram til sin død i 1675. Mogens Skanke var bror til forannevnte Karen Skanke.
7. En datter som var gift med hr. Størk Thomassen, student fra Bergens skole 1618, hører ved samme skole 1620, kapellan til Ørskog og til slutt sogneprest til Eivindvik i Sogn fra 1637 fram til sin død 1662. Etterkommere av disse tok også Glad som slektsnavn. To sønner, Gjert oppkalt etter sin fars svoger Gjert Morgenstierne,  og Christopher.
8. Margrethe Glad gift med Thue Ovesen Lund som var sogneprest i Vang i Valdres. Deres datter Magdalene ble gift med Anders Petersen Wulfsberg. Etterkommere etter Margrethe og Thue er blant annet hele den norske slekten Wulfsberg.
9. Birgitte Glad gift med Gjert Christophersen Morgenstierne. Fra dette paret stammer slekten Munthe af Morgenstierne, slekten Heiberg, samt endel linjer av slektene Munthe og Daae. 
Slektsforskeren S. H. Finne-Grønn skrev i sin tidsskriftartikkel «Slegten Glad – Wulfsberg, Morgenstierne» følgende:
«fra Vaage'presten hr. Christopher Glad stammer foruden Glad'er og Mule'r slegten Wulfsberg, slegten Munthe (Morgenstierne), slegten Heiberg og alt hva derfra igjen kommer i talrige andre kognatiske linjer, f.ex. Daae og Leganger. Biskop Ludvig Munthe i Bergen har været regnet for en av landets store patriarker, maaske den største, men hr. Christopher Glad distancerer ham, ja slaar ham ganske af marken! Thi med baade Munthe'rne og Heiberg'ene til efterslegt vil ingen kunne gjøre hr. Christopher rangen stridig som primus inter pares blandt landets patriarker.»

Andre med slektsnavnet Glad

Det er usikkert om stamfaren Christopher Erikssønn Glad var bror til Oluf Glad (ca. 1545- ca. 1594), som var fogd og borgermester i Oslo fra 1578 til 1579. Dennes datter Anna (1570- ?) var annen kone til biskop Jens Nilssøn. Olufs sønn Hans Glad (1567–1630) var lagmann i Bergen og har etterkommere.
Det har eksistert også flere andre norske personer med etternavnet Glad og uten kjent slektsforbindelse til Christopher Erikssønn Glad og Aaste Torstensdatter Morsing.

Slektsvåpen

Fra siste del av 1700-tallet har slektsmedlemmer brukt et våpenskjold med i blått skjold en hjort stående foran to trær, alt av sølv (?). Som hjelmtegn en oppvoksende sølv (?) hjort. I slekten er også brukt tre flagg som hjelmtegn.